2.	Realizácia pohľadávok
Od začiatku roka do 30.11.2001 inkasovala SK, a.s. z realizácie pohľadávok celkovo 1 169,3 mil. Sk s predpokladom ku koncu roka 1260,0 mil. Sk. Objemovo najvýznamnejšie položky celkových príjmov predstavovali odplaty za postúpenie pohľadávok v rámci Pilotného projektu predaja pohľadávok I. vo výške 431 mil. Sk, tzv. Ruského dlhu (v spolupráci so Slovenskou sporiteľňou) vo výške 268,5 mil. Sk a balíka pohľadávok z obchodnej verejnej súťaže I. 81,5 mil. Sk. Nominálne objem pohľadávok realizovaných od zriadenia Slovenskej konsolidačnej predstavoval cca 18 mld. Sk pri výťažnosti cca 10 percent. 
V sledovanom období SK, a.s. neuskutočnila balíkové ani individuálne predaje pohľadávok. Vymáhanie pohľadávok zabezpečovala štandardnými spôsobmi, a to najmä intenzívnejšou  komunikáciou s dlžníkmi, konkurznými správcami, exekútormi a príslušnými súdmi. V hodnotenom období bolo schválených kompetentným orgánom SK, a.s. exekučné konanie u 15 a konkurzný návrh u 2 dlžníkov. SK, a.s. prostredníctvom svojho právneho odboru zároveň priebežne vypracovávala a podávala prihlášky pohľadávok SK, a.s. do konkurzov a na súdy a prihlášky pohľadávok do dražby exekútorským úradom. 
Prostriedky získané realizáciou pohľadávok boli v roku 2001 použité najmä na splatenie časti záväzku z realizácie štátnej záruky na splátku úrokov z úverov poskytnutých SK, a.s. na prevzatie pohľadávok postúpených z reštrukturalizovaných bánk (300 mil. Sk) a na navýšenie základného imania Poštovej banky (657,5 mil. Sk v dvoch etapách – 30.11.2001 a 20.12.2001). 
Celkové výdaje SK, a.s. spojené so správou a vymáhaním pohľadávok k 30.11.2001 predstavovali výšku 303,6 mil. Sk a tvorili ich predovšetkým: úhrada záväzkov voči bankám a mandatárom (preddavky), odplata za externé právne služby, súdne, exekučné, konkurzné poplatky, odplata bankám z vymožených pohľadávok, odplaty za vypracovanie znaleckých posudkov, mandátne odmeny a ostatné výdaje.
Rozdiel príjmov z realizácie pohľadávok a výdavkov spojených s ich vymáhaním tak za jedenásť mesiacov roka 2001 dosiahol 865,7 mil. Sk. 
Prevzatie Konsolidačnej banky, š.p.ú.
V rámci procesu prevzatia KBB, š.p.ú. vyvrcholili v hodnotenom období práce na novej organizačnej štruktúre spoločnosti. Nová organizačná štruktúra optimalizuje počet riadiacich stupňov a vedúcich zamestnancov spoločnosti. Nadväzne na schválenie organizačnej štruktúry sa uskutočnilo interné výberové konanie na obsadenie miest vedúcich zamestnancov (riaditeľov odborov).
 Významnú úlohu v riešení úlohy prevzatia KBB, š.p.ú. predstavuje budovanie informačného systému, analýzy oboch portfólií a príprava spoločného obchodno-finančného plánu. Z uvedeného dôvodu boli konštituované dočasné pracovné tímy zložené z pracovníkov oboch inštitúcií zamerané na riešenie problematiky:
a)	informačného systému,
b)	zosúladenia vnútorných predpisov a normatívnych aktov,
c)	koordinácie postupov voči spoločným dlžníkom,
d)	pracovnoprávnych vzťahov,
e)	správy majetku,
f)	účtovníctva.
Stratégia riešenia portfólia po prevzatí Konsolidačnej banky
Stratégia riešenia portfólia Slovenskej konsolidačnej po prevzatí Konsolidačnej banky musí vyhovovať nasledujúcim kritériám:
•	zabezpečiť maximálnu efektívnosť realizácie portfólia. Podľa uznesenia vlády č.790  30.8.2001 k Návrhu štátneho rozpočtu na rok 2002 má Slovenská konsolidačná povinnosť odviesť do štátneho rozpočtu v roku 2002  4,2 mld. Sk;
•	urýchliť realizáciu portfólia tak, aby boli zabezpečené podmienky druhej a tretej tranže pôžička EFSAL (vyriešiť prostredníctvom verejných súťaží alebo mandátnou správou na riešenie prostredníctvom súkromného sektora 30% spojeného portfólia SK a KBB pre druhú tranžu a 50% pre tretiu tranžu s tým, že do konca roka 2002 bude pripravených ďalších 20%),
•	zabezpečiť transparentnosť realizácie portfólia.
Slovenská konsolidačná, a.s. preto uskutočnila v sledovanom období podrobnú analýzu spojeného portfólia po prevzatí Konsolidačnej banky. Spojené portfólia pohľadávok dosiahne objem 111,7 mld. Sk. Jeho štruktúru charakterizuje nasledujúca tabuľka:

Názov položky

SK, a.s.
(v Sk)

KBB, š.p.ú.
(v Sk)

Spolu
(v Sk)

Spolu 
(v %)

Pohľadávky celkom | 78 215 619 265,74 | 32 266 627 664,49 | 111 677 680 808,50 | 100,00 %
z toho: | | | |
- istina celkom | 56 015 612 841,91 | 19 406 826 561,50 | 76 530 744 584,9 | 68,53 %
- úroky celkom | 21 518 138 140,07 | 8 749 438 897,63 | 30 352 813 293,38 | 27,18 %
- ostatné pohľadávky | 681 868 283,76 | 4 110 362 205,36 | 4 794 122 930,22 | 4,29 %
z úrokov celkom: | | | |
- úroky základné | 11 539 304 178,30 | 8 714 896 742,38 | 20 325 239 198,44 | 18,2 %
- úroky sankčné | 9 978 833 961,77 | 34 542 155,25 | 10 027 574 094,94 | 8,98 %

V členení podľa právneho stavu najvyšší, t.j. 74 %-ný podiel budú predstavovať pohľadávky v konkurze a vyrovnaní  s objemom 82,8mld. Sk (1 850 dlžníkov) a 16 %-ný podiel ostatné pohľadávky s objemom 17,9mld. Sk (983 dlžníkov). Pohľadávky v exekúcii, súdnom konaní a v likvidácii budú predstavovať iba 9,78 %-ný podiel s objemom 10 916,9 mil. Sk a počtom dlžníkov 1 504. Na základe analýzy spojeného portfólia sa jeho jednotlivé časti budú realizovať štyrmi hlavnými spôsobmi: predajmi, mandátnou správou prostredníctvom tretích subjektov, prostredníctvom spoločného podniku a správou priamo Slovenskou konsolidačnou.

Predaje
Pohľadávky do 10 mil. Sk budú ponúknuté na predaj formou verejnej súťaže na regionálnom princípe. Ide o pohľadávky ktoré z dôvodu vysokej početnosti a s tým spojenej náročnosti správy a vymáhania viažu podstatnú časť kapacity Slovenskej konsolidačnej, pričom výťažnosť pohľadávok nepokrýva náklady na ich správu a vymáhanie. 
V skupine pohľadávok do 10 mil. SK nominálu dlžníka sa jedná o 1998 dlžníkov s celkovým objemom 5,217 mld. Sk. Tieto pohľadávky sú pripravované k odplatnému postúpeniu v 1.Q. 2002 v balíkoch podľa regionálnej príslušnosti (Bratislava, Banská Bystrica, Košice, Nitra, Prešov, Trnava, Trenčín, Žilina).
Vybrané pohľadávky v nominálnej výške nad 100 mil. Sk budú ponúknuté na individuálny predaj formou verejnej obchodnej súťaže. Výber týchto pohľadávok sa uskutočňuje priebežne. Ide o dva typy pohľadávok: 
•	pohľadávky, ktorých výťažnosť časom výrazne klesá a
•	pohľadávky, ktorých právny stav je tak komplikovaný, že iný spôsob riešenia je pre SK, a.s. neefektívny.
Po ukončení schvaľovacieho procesu podľa Kompetenčného poriadku a po ukončení prípravy dokumentácie pre due diligence potenciálnych investorov bude ponuka balíkových aj individuálnych predajov zverejnená prostredníctvom domácej aj zahraničnej tlače a prostredníctvom internetovej stránky Slovenskej konsolidačnej.
Predaje balíkov pohľadávok v celkovej nominálnej výške do 10 mld. Sk. Pôjde o balíky pohľadávok na odvetvovom princípe, ktoré majú špecifický charakter (napr. poľnohospodárstvo). Identifikácia týchto balíkov prebieha a bude ukončená do polovice februára 2002.
Spoločný podnik (Joint Venture)
Pohľadávky, ktoré budú zverené na realizáciou prostredníctvom spoločného podniku. Ministerka financií v materiále „Správa o činnosti Slovenskej konsolidačnej, a.s. v období august až október 2001“ informovala vládu o zámere zriadiť spoločný podnik s renomovaným medzinárodným investorom, ktorý pôsobí v oblasti práce s tzv. nevýnosovými pohľadávkami. Výhody zriadenia spoločného podniku v tomto zmysle sú nasledovné:
•	využitie skúseností z práce s nevýnosovými pohľadávkami v globálnom meradle,
•	prepojenie medzinárodných skúseností so znalosťou domáceho prostredia (medzinárodní investori spolupracujú obvykle s radom domácich finančných spoločností aj právnických kancelárií)
•	zapojenie Slovenska do globálneho trhu s pohľadávkami, zatraktívnenie Slovenska pre investorov aj takého typu, ktorí  investujú do „zlých“ aktív,
•	maximalizácia efektívnosti realizácie portfólia Slovenskej konsolidačnej v dôsledku snahy investora o maximalizáciu návratnosti jeho investície,
•	zmena časovej štruktúry príjmov z realizácie portfólia Slovenskej konsolidačnej v prospech roku 2002, čo umožní zabezpečiť naplnenie predpokladaných príjmov štátneho rozpočtu od Slovenskej konsolidačnej.
Zámerom je ponechať investorovi manažérsku kontrolu nad činnosťou spoločného podniku, pričom Slovenská konsolidačná si ponechá plnú kontrolu nad finančnými tokmi a možnosť vyjadrovať sa k stratégii riešenia jednotlivých častí portfólia, až po možnosť veta v prípade pohľadávok voči niektorým vybraným podnikom.
Predpokladom úspešného zriadenia spoločného podniku je objem portfólia postúpeného na spoločný podnik vo výške nominálne 50 až 60 mld. Sk, ukončenie transakcie do konca júna t.r.. a schválenie tzv. Osobitného zákona o narábaní s pohľadávkami štátu a verejnoprávnych inštitúcií. Tento zákon bol pripravený ministerstvom financií v rámci projektu reštrukturalizácie bankového a podnikového sektora a jeho cieľom je umožniť konsolidáciu starých pohľadávok štátu (dane, clá) a verejnoprávnych inštitúcií (Sociálna poisťovňa, Národný úrad práce, Všeobecná zdravotná poisťovňa) v Slovenskej konsolidačnej. Cieľom zákona je zvýšiť veriteľskú pozíciu Slovenskej konsolidačnej (a následne spoločného podniku) a vyhnúť sa vzájomnej konkurencii štátnych a verejnoprávnych inštitúcií v ich veriteľskej pozícii. Schválenie tohto zákona podstatným spôsobom zvýši výťažnosť  pohľadávok pre verejné financie ako celok.
Identifikácia portfólia určeného na realizáciu prostredníctvom spoločného podniku bola ukončená a v súčasnosti prechádza schvaľovacím procesom v súlade s Kompetenčným poriadkom Slovenskej konsolidačnej. Bezprostredná realizácia projektu spoločného podniku začala v decembri 2001 výberovým konaním na právne poradenstvo pri tejto transakcii. V súčasnosti sa dokončuje konkretizácia priebehu a časového harmonogramu medzinárodného tendra na výber investora a právnej, finančnej a organizačnej podoby spoločného podniku.
Mandátna správa
Zverenie pohľadávok do mandátnej správy. Do mandátnej správy budú zverené dve skupiny pohľadávok:
•	pohľadávky voči subjektom v zahraničí (najmä Česká republika a Rusko). Pohľadávky voči subjektom v Rusku boli pôvodne predané v rámci verejnej obchodnej súťaže I. Vzhľadom na nenaplnenie zmluvných podmienok boli zmluvy zrušené a pohľadávky sa vrátili do Slovenskej konsolidačnej. SK, a.s. nemá kapacity na riešenie pohľadávok v zahraničí a vytváranie takýchto kapacít pre jednorázové využitie by bolo neefektívne. Predstavenstvo SK, a.s. preto rozhodlo o zverení týchto pohľadávok do mandátnej správy v členení podľa krajiny pôvodu pohľadávky,
•	pohľadávky, ktoré budú riešené buď predajom alebo budú postúpené na riešenie do spoločného podniku, ale ktoré nie je možné ponechať v medziobdobí bez profesionálnej správy, pričom opäť vytvárať vlastné kapacity na ich správu v Slovenskej konsolidačnej by bolo neeffektívne.
V priebehu sledovaného obdobia Slovenská konsolidačná pripravila vzorové zmluvy na mandátnu správu, ktoré zabezpečujú motiváciu správcov na maximalizácii výťažku z vysporiadania pohľadávok, ktoré majú v správe.
Slovenská konsolidačná, a.s.
Pohľadávky, ktoré ostanú v správe Slovenskej konsolidačnej dlhodobo. Ide o niekoľko skupín pohľadávok, ktoré boli prevzaté z Konsolidačnej banky:
•	pohľadávky, ktoré nemajú charakter klasifikovaných pohľadávok, t.j. pohľadávky voči „živým“ subjektom (najmä pohľadávky na tzv. trvalo sa obracajúce zásoby (TOZ), ktoré boli reštrukturalizované,
•	pohľadávky voči zdravotníckym zariadeniam, 
•	pohľadávky voči podnikom, kde hlavnou príčinou insolventnosti je štát,
•	pohľadávky, na ktoré bola poskytnutá štátna záruka alebo záruka SZRB,
•	pohľadávky, za ktoré podľa zákona č.92/1991 Z. z. ručí FNM,
•	pohľadávky voči mestám a obciam.
V týchto prípadoch, vzhľadom na to, že SK, a.s. nie je bankový subjekt a jej fungovanie je podľa vládou schváleného Projektu agentúry pre prácu z pohľadávkami z reštrukturalizovaných bánk – Slovenská konsolidačná, a.s. časovo limitované, pripravuje Slovenská konsolidačná schémy, ktoré budú motivovať dlžníkov na urýchlenie splácania ich záväzkov.
Predaj akcií Poštovej banky, a.s.
Slovenská konsolidačná, a.s. nadobudla akcie Poštovej banky na základe rozhodnutia vlády SR v súvislosti s privatizáciou Slovenských telekomunikácií. Vláda svojím uznesením č. 5721/2001 zo dňa 22. 8. 2001 vzala na vedomie informáciu o naložení s akciami štátu v Poštovej banke, a. s. 
Nadväzne na informovanie vlády ministerkou financií, rozhodnutím valného zhromaždenia z  26. októbra 2001 Slovenská konsolidačná spoločne so súkromným akcionárom, spoločnosťou Istrokapitál, a.s. navýšila základné Poštovej banky, pričom základné imanie navýšila aj namiesto ďalšieho štátneho akcionára – Slovenskej pošty. V dôsledku tejto operácie sa zvýšil podiel Slovenskej konsolidačnej na základnom imaní Poštovej banky zo 46,82 percenta na 55,16 percenta.
Cieľom navýšenia základného imania bolo stabilizovať finančnú pozíciu banky ku koncu roka tak, aby spĺňala všetky parametre obozretného podnikania stanovené NBS a aby spĺňala požiadavky vyplývajúce z účinnosti nového Zákona o bankách k 1.1.2002. Vytvoril sa tak dostatočný časový priestor pre transparentný predaj akcií. Rozhodnutie a načasovaní a výške navýšenia základného imania bolo uskutočnené v úzkej spolupráci s Národnou bankou Slovenska.
V priebehu novembra a decembra prebiehala spoločne s finančným poradcom pre predaj akcií Poštovej banky, ktorým je spoločnosť KPMG Slovensko príprava predaja (výber právneho poradcu, dokončenie informačného memoranda, príprava informácií potrebných pre due diligence investorov). Proces predaja bol zverejnený inzerátmi uverejnenými 20. a 21. decembra 2001 v domácej a zahraničnej tlači. Časový harmonogram predpokladá ukončenie celého procesu (t.j. výber investora) do konca apríla 2002.
Slovenská konsolidačná je v stálom kontakte s minoritným akcionárom Istrokapitál, a.s. tak, aby bolo možné uskutočniť predaj oboch balíkov tomu istému investorovi a za rovnakých podmienok, čo by zabezpečilo maximalizáciu výnosu z predaja.
Ďalšia činnosť Slovenskej konsolidačnej, a.s.
A.	Calex
V mesiaci október 2001 vyvrcholil proces vstupu Dánskeho nadnárodného holdingu Danfoss Compressors do výroby závodu kompresor patriaceho do konkurznej podstaty  CALEX, a.s. v konkurze. Vedenie SK, a.s. sa v súčasnosti snaží využiť pozitívny moment vstupu Danfossu do Calex-u vo väzbe na nájdenie ďalších strategických investorov do zostávajúcich častí podniku. Tomuto cieľu sa podriaďuje stratégia hľadania strategických partnerov a koordinácie postupu oboch konkurzov. V záujme vstupu potencionálneho strategického investora  je predaj majetku z týchto konkurzov po častiach neprijateľný, čo SK, a.s. aktívne rieši. K celkovému definitívnemu vyriešeniu situácie v skupine Calex je ešte potrebné prekonať viacero právnych, ekonomických a technických problémov, osobitne vo vzťahu ku konkurznému konaniu Calex, a.s., ktoré sa riadi podľa znenia zákona o konkurze a vyrovnaní pred platnosťou novely, ktorá je účinná od 1. augusta 2000. Táto skutočnosť sťažuje pozíciu SK, a.s., najmä vo vzťahu ku konaniu konkurzných správcov, pretože nedáva SK, a.s. ako majoritnému akcionárovi právo schvaľovať plán speňaženia ani navrhnúť výmenu nedostatočne spolupracujúceho správcu konkurznej podstaty.
 Slovenská konsolidačná považuje prípad konkurzu spoločností Calex a Nový Calex za mimoriadne dôležitý z dôvodu významu oboch spoločností pre zachovanie zamestnanosti v regióne, ale aj preto, lebo prípad Calex a Nový Calex je určitým pozitívnym precedensom pokiaľ ide o možnosti využitia novely Zákona o konkurze a vyrovnaní pre reštrukturalizáciu priemyselných celkov bez ich likvidácie.
B.	Predaj akcií VÚB
Slovenská konsolidačná sa spolupodieľala na predaji akcií Všeobecnej úverovej banky strategickému investorovi IntesaBCI. Prostredníctvom SK, a.s. sa uskutočnil predaj podielu FNM vo výške 15,96% a podiel, ktorý na SK, a.s. prešiel z VÚB prostredníctvom dcérskej spoločnosti A-Index vo výške 9,93%.
Oba podiely, v úhrnnej výške 25,89%  boli v prvej etape privatizácie VÚB predané medzinárodným finančným inštitúciám EBOR a IFC. Vzhľadom na to, že strategický záujem dal ponuku na odkúpenie aj podielov EBOR a IFC, prostredníctvom SK, a.s. bola uplatnená tzv. „call opcia“, t.j. právo slovenskej strany na spätné odkúpenie tohto podielu, s následným odpredajom v sledovanom období strategickému investorovi.
C.	Preberanie dokumentácie k pohľadávkam
(a)	Preberanie dokumentácie z bánk  
SK, a.s. v sledovanom období dokončila proces prevzatia dokumentácie k postúpeným pohľadávkam zo všetkých bánk. V priebehu januára 2002 SK, a.s.  uskutočnila  rokovanie so zodpovednými zamestnancami  SLSP, a.s.  za účelom odstránenia zistených nedostatkov a doriešenia otvorených problémov súvisiacich s postúpenými pohľadávkami. Podpis záverečného protokolu zo SLSP, a.s. sa predpokladá do konca februára 2002. 
Podmienkou podpisu záverečného protokolu o odovzdaní a prevzatí dokumentácie VÚB, a.s. zo strany SK, a.s. je odstránenie všetkých zistených nedostatkov pri preberaní spisov.  Tieto nedostatky sa týkajú  chýbajúcich originálov dokladov preukazujúcich existenciu pohľadávok, ako aj pohľadávok, ktoré v zmysle stanovených kritérií nemali byť predmetom postúpenia.   Zo strany SK, a.s. bola VÚB, a.s. informovaná o stave zistených nedostatkov a ich priebežnom  odstraňovaní. Za týmto účelom sa uskutočnilo rokovanie na úrovni generálnej riaditeľky SK, a.s. a kompetentných zamestnancov VÚB, a.s., ktorých výsledkom bolo uzavretie dodatku k pôvodnej zmluve o postúpení týchto pohľadávok medzi VÚB, a.s. a SK, a.s. Tento dodatok upravuje postup  oboch subjektov  pri odstraňovaní týchto nedostatkov.  
(b)	Trestno-právne aspekty prevzatej úverovej dokumentácie
Z analýzy  prevzatej úverovej dokumentácii  k 31.12.2001 SK, a.s. eviduje u:
SLSP, a.s.	317 	trestných oznámení
VÚB, a.s.	  99 	trestných oznámení
IRB, a.s.	    0	trestných oznámení.
V sledovanom období bola trestno-právna zodpovednosť, resp. podozrenie z trestno-právnej zodpovednosti evidované u pohľadávok v celkovom objeme 18,4 mld. Sk.                           Z vyššie uvedeného počtu dlžníkov bolo doposiaľ odsúdených iba 34 páchateľov za spáchanie trestných činov, čo zodpovedá pohľadávkam v nominálnej výške 708 mil. Sk. Trestné konania v ostatných prípadoch stále pokračujú.  
Orgány činné v trestnom konaní odložili doteraz spolu 190 prípadov a v 12 prípadoch bolo trestné stíhanie prerušené. O výsledkoch ďalších trestných konaní neboli podľa prevzatej dokumentácie k termínu hodnotenia dostupné ďalšie informácie.
Väčšina trestných oznámení bola podaná pre podozrenie zo spáchania trestného činu podvodu a poškodzovanie veriteľa. Trestného činu poškodzovania veriteľa sa bývalí klienti bánk dopúšťali konaním, ktorým marili uspokojenie svojho veriteľa  tým, že predali svoj majetok, urobili ho neupotrebiteľným alebo ho zaťažili záložným právom. Ojedinele boli trestné oznámenia podané aj pre podozrenie zo spáchania trestného činu podvodného úpadku, porušovania povinnosti pri správe cudzieho majetku, poškodzovania cudzej veci, krádeže a pod.
Forenzný audit
Pre zabezpečenie transparentnosti pri riešení pohľadávok  uzatvorila SK, a.s. dňa 15. júna 2001 zmluvu so spoločnosťou Ernst & Young za účelom vykonania forenzného auditu v 52 úverových prípadoch. Cieľom auditu bolo:
•	analyzovať vývoj vnútorných predpisov v bankách v celom období po roku 1990 a porovnať ich tak so štandardnými postupmi bežne uplatňovanými v komerčných bankách, ako aj vo väzbe na činnosti a finančné operácie, ktoré banky v jednotlivých obdobiach uskutočňovali,
•	na vzorke 52 úverových prípadov analyzovať dodržiavanie existujúcich interných predpisov a postupov v bankách,
•	porovnať postupy a ich dodržiavanie v jednotlivých bankách (IRB, SLSP, VÚB),
•	identifikovať a následne detailne analyzovať prípady, kde je odôvodnené podozrenie zo spáchania trestného činu.
Forenzný audit by mal byť ukončený do konca februára 2002.
D.	Činnosť útvaru vnútorného dozoru
Činnosť útvaru vnútorného dozoru sa v hodnotenom období riadila plánom kontrolnej činnosti schváleným dozornou radou, pokynmi predsedu dozornej rady, predstavenstva a generálnej riaditeľky, pričom celkovo bolo vykonaných päť kontrol.
Vykonanou kontrolou dodržiavania postupov pri realizovaní výberového konania na dodávateľa riešenia transformácie informačného systému v podmienkach spojenia SK, a.s. a KBB, š.p.ú. bolo konštatované, že vzhľadom na špecifické požiadavky na zhotoviteľov a krátkosť času bol výber dodávateľa realizovaný formou vnútorného výberového konania. Na základe zistených skutočností preverujúci konštatovali, že uplatnené pracovné postupy a kompetencie pri realizovanom výberovom konaní boli v súlade s internými predpismi spoločnosti. Hodnotenie uchádzačov bolo vykonané prísne v zmysle schválených podmienok výberu.
Previerkou tematického charakteru, ktorou bola preverená správnosť vedenia personálnej agendy zamestnancov a ich odmeňovania vrátane dodržania schválenej systemizácie pracovných miest v SK, a.s., bolo konštatované dodržiavanie všeobecných platných zákonov.  Z hľadiska súvisiacich interných predpisov boli navrhnuté doporučenia zamerané na zlepšenie formálnych náležitostí vedenia predmetnej agendy.
Ďalšou tematickou previerkou bolo vyhodnotené dodržiavanie právnych predpisov a zmluvných pravidiel v kontraktačnom procese s prihliadnutím na hospodárnosť vynakladania prostriedkov SK, a.s.. Pri kontrole tejto agendy preverujúci overili uzatváranie a plnenie zmluvných vzťahov s kooperujúcim sektorom, dodržiavanie dohodnutých platobných podmienok, správnosť vedenia a účtovania agendy externých služieb. Poznatky z vykonanej kontroly poukázali na potrebu skvalitnenia uzatvárania zmluvných vzťahov, zvýšenie úrovne preukaznosti plnenia predmetu zmlúv a presnosti nadväzujúcej fakturácie. Do uvedených oblastí smerovali aj doporučenia útvaru vnútorného dozoru na prijatie systémových opatrení na riešenie zistených nedostatkov. Jedno navrhované opatrenie sa týkalo tiež spresnenia a dopracovania  vnútorného predpisu, ktorý upravuje záväzné pravidlá pri uzatváraní a realizovaní zmluvných vzťahov spoločnosti s obchodnými partnermi. 
Previerkou obchodných prípadov zameranou na správnosť postupov a kompetencií uplatnených pri riešení vybraných pohľadávok, spracovanie návrhov riešenia a ich schvaľovanie v zmysle Zásad obchodnej činnosti spoločnosti a  Kompetenčného poriadku SK, a.s. neboli zistené nedostatky. 
Poslednou z realizovaných kontrol bolo overené používanie prostriedkov určených na reprezentáciu spoločnosti v zmysle internej smernice a zároveň bol prehodnotený zavedený systém ich čerpania a evidovania podľa stavu vedeného v účtovníctve SK, a.s. k 31.10.2001. Kontrolou bolo konštatované dodržanie plánovaného čerpania ročného limitu schváleného v rámci obchodno-finančného plánu, avšak určité formálne nedostatky boli zaznamenané pri zmenách dielčích limitov výdavkov na reprezentáciu vedúcim zamestnancom. Na základe poznatkov z overených dokladov preverujúci doporučili aktualizovať príslušnú vnútornú smernicu s cieľom skvalitniť postup pri evidovaní a zúčtovaní výdavkov v nadväznosti na stanovené účely použitia.
Okrem plánovaných a mimoriadnych kontrol sú realizované aj stále priebežné kontroly (pred realizáciou úhrad) zamerané na vecnú stránku fakturácie externých služieb. 
Útvar vnútorného dozoru vykonáva v súčasnosti dve kontrolné akcie, ktoré ešte nie sú ukončené – kontrolu správnosti evidovania a účtovania výdavkov a odplát súvisiacich s vymáhaním pohľadávok na základe mandátnych zmlúv uzatvorených s postupujúcimi bankami a  kontrolu uzatvorených zmluvných vzťahov s komerčným sektorom poskytujúcim služby spojené s vymáhaním pohľadávok SK, a.s., ktorá je zameraná na ich ekonomickú efektívnosť a súlad s príslušnými právnymi predpismi.